EP ขายหุ้นกู้ 1.6 พันลบ. หมดเกลี้ยง เดินหน้าขยายโรงไฟฟ้า-แพ็คเกจจิ้ง
EP ขายหุ้นกู้ 1.6 พันลบ. หมดเกลี้ยง รองรับแผนเดินหน้าขยายโรงไฟฟ้า-แพ็คเกจจิ้ง จ่อ COD วินด์ฟาร์มเวียดนาม กำลังผลิต 160MW มั่ใจหนุนผลงานโตต่อเนื่อง
EP ขายหุ้นกู้ 1.6 พันลบ. หมดเกลี้ยง รองรับแผนเดินหน้าขยายโรงไฟฟ้า-แพ็คเกจจิ้ง จ่อ COD วินด์ฟาร์มเวียดนาม กำลังผลิต 160MW
15 ก.ย. 2565

นายยุทธ ชินสุภัคกุล ประธานกรรมการบริหาร บริษัท อีสเทอร์น พาวเวอร์ กรุ๊ป จำกัด (มหาชน) หรือ EP เปิดเผยว่า หุ้นกู้ 2 ชุด วงเงินไม่เกิน 1,600 ล้านบาท แบ่งเป็นอายุ 2 ปี อัตราผลตอบแทน 5.25 ต่อปี และอายุ 2 ปี 6 เดือน อัตราผลตอบแทน 5.50 ต่อปี จ่ายดอกเบี้ยทุก 3 เดือน เสนอขายให้แก่ผู้ลงทุนสถาบันและ/หรือ ผู้ลงทุนรายใหญ่ ระหว่างวันที่ 9 และ 12 – 13 กันยายน 2565 ที่ผ่านมา ซึ่งบริษัทฯได้รับการจัดอันดับความน่าเชื่อถือโดยทริสเรทติ้งที่ระดับ BBB- แนวโน้ม Stable ได้รับการตอบรับจากนักลงทุนอย่างดีเยี่ยม โดยมียอดจองเข้ามาเกินจำนวนที่เสนอขาย สะท้อนถึงความเชื่อมั่นนักลงทุนที่มีต่อธุรกิจของบริษัท ที่มีความแข็งแกร่ง และศักยภาพในการสร้างกำไรได้อย่างต่อเนื่ง
“ต้องขอขอบคุณนักลงทุนรายใหญ่ และสถาบันที่ให้การตอบรับหุ้นกู้ของ EP ในครั้งนี้ โดยเราเตรียมนำเงินที่ได้ไปใช้ในการคืนหุ้นกู้ที่จะครบกำหนดในปี 2565   ลงทุนซื้อเครื่องจักรทันสมัยเพื่อรองรับการขยายธุรกิจบรรจุภัณฑ์ ใช้เป็นเงินทุนหมุนเวียนของกิจการ รวมถึงรองรับการลงทุนในโครงการใหม่ๆของกลุ่มบริษัทฯ  และใช้เป็นเงินทุนสำรองสำหรับชำระค่าก่อสร้างในโครงการโรงไฟฟ้าพลังงานลมที่ประเทศเวียดนามในงวดสุดท้าย”  นายยุทธ กล่าว
สำหรับแนวโน้มผลการดำเนินงานในช่วงครึ่งของปีนี้ คาดว่าจะเติบโตอย่างต่อเนื่องจากครึ่งปีแรก โดยได้รับปัจจัยหนุนจากโครงการโรงไฟฟ้าพลังงานลม (วินด์ฟาร์ม) ขนาดกำลังการผลิตรวม 160 เมกะวัตต์ ในประเทศเวียดนาม ได้สร้างเสร็จเกือบจะสมบูรณ์ทุกโครงการแล้ว โดยโครงการในจังหวัด Gia Lai รวม 100 เมกะวัตต์ เสร็จสมบูรณ์ 100% สามารถจ่ายไฟฟ้าได้ทันทีที่ได้รับการอนุมัติการเชื่อมต่อจากทาง EVN ส่วนโครงการในจังหวัด Huong Linh รวม 60 เมกะวัตต์ ก็มีความคืบหน้าไปมากกว่า 95% ซึ่งหลังจากนั้น ก็พร้อมที่จะทำการเชื่อมต่อเพื่อจ่ายไฟฟ้าเช่นเดียวกัน